Imtella' Frar 16, 2021 Rapport: Mario Micallef Mat-tmiem tal-Karnival, fil-kalendarju tal-Knisja Kattolika għada jibda r-Randan: 40 jum ta' talb u penitenza bi tħejjija għaċ-ċelebrazzjoni tal-passjoni, il-mewt u l-qawmien ta' Ġesù. F'direttivi tal-Knisja biex titrażżan l-imxija tal-COVID-19, din is-sena mhu se jsiru ebda purċissjonijiet u fi knejjes f'Malta li għandhom vari tal-Ġimgħa l-Kbira se jkunu jistgħu jintramaw sa tliet vari li ġew identifikati. Għall-Knisja f'Malta dan ser ikun l-ewwel Randan sħiħ f'pandemija, wara li s-sena li għaddiet qegħdin l-funzjonijiet reliġjużi kollha, inkluż il-quddiesa fil-Knejjes, twaqqfu ħesrem fit-tieni ġimgħa tar-Randan. Din is-sena, l-Isqfijiet ikkonsultaw mal-awtoritajiet tas-saħħa u ħarġu direttivi għaċ-ċelebrazzjonijiet waqt ir-Randan u l-Ġimgħa Mqaddsa li ġejjin biex jittieħdu l-prekawzjonijiet kollha għat-trażżin tal-imxija tal-COVID-19. Xejn purċissjonijiet jew pellegrinaġġi fuq barra, u fil-knejjes jistgħu jintramaw biss ix-xbihat tar-Redentur, il-vara l-kbira li tirrappreżenta l-mument tal-mewt ta' Kristu u l-vara tad-Duluri. Għall-Għid il-Kbir, fejn hemm drawwa tista' tintrama l-vara ta' Kristu Rxoxt. F'postijiet magħrufa li jinġabru għadd ta' nies biex jesprimu d-devozzjoni tagħhom bħar-Redentur tal-Isla se jittieħdu l-miżuri meħtieġa biex ikun żgurat li qed tiġi osservata d-distanza soċjali u li n-nies ma javviċinawx dawn ix-xbihat. Vari ma jistgħux jitqiegħdu fil-bieb tal-Knisja u għal din is-sena mhux ser isiru wirjiet organizzati mill-Knisja jew f'postijiet proprjetà tagħha. Għal-liturġija ta' Ħamis ix-Xirka, il-Ġimgħa l-Kbira u Sibt il-Għid se jinħarġu direttivi aktar 'il quddiem iżda ngħatat direzzjoni lill-knejjes biex l-Artal tar-Repożizzjoni jintrama f'post fejn jintlaħaq mill-akbar ammont ta' nies possibbli fiċ-ċirkustanzi. F'messaġġ għar-Randan ta' din is-sena, il-Papa Franġisku stieden lill-Kattoliċi biex f'dawn l-erbgħin jum jagħmlu mixja ta' konverżjoni u jħaddnu tliet virtujiet importanti: li jemmnu, jittamaw u jħobbu. L-istedina tal-Papa għar-Randan hi lill-insara biex jilqgħu lil Alla f'ħajjithom. Fl-isfond tal-inċertezza tal-pandemija, il-Papa Franġisku jenfasizza li r-Randan hu magħmul biex wieħed jittama u jagħmel karita' ma dawk li jinstabu f'qagħda ta' tbatija, telqa jew biża'.